BEC ตัดขารักษาชีวิต..!?
ช่วง 1 เดือนที่ผ่านมาหุ้นบริษัท บีอีซี เวิลด์ จำกัด (มหาชน) หรือ BEC ปรับตัวขึ้นร้อนแรงไปแล้ว 33.58% !!
29 เม.ย. 2562

สำนักข่าวรัชดา
ช่วง 1 เดือนที่ผ่านมาหุ้นบริษัท บีอีซี เวิลด์ จำกัด (มหาชน) หรือ BEC ปรับตัวขึ้นร้อนแรงไปแล้ว 33.58% !!
โดยเมื่อวานนี้ (29 เม.ย.62) ปิดตลาดที่ 9.15 บาท ปรับเพิ่มขึ้น 0.05 บาท หรือคิดเป็นเพิ่มขึ้น  0.55% เมื่อเทียบกับราคาปิดก่อนหน้า
ปัจจัยหลักที่ทำให้ตลอด 1 เดือนที่ผ่านมาหุ้น BEC วิ่งคึกเป็นม้าศึก เนื่องจากขานรับข่าวดี ม.44 ที่ช่วยปลดล็อกกลุ่มทีวีดิจิทัล ได้รับการยกเว้นค่าธรรมเนียมใบอนุญาตฯ งวด 5 และ 6 และเปิดช่องให้คืนไลเซนส์
งานนี้ทำให้กลุ่มทีวีดิจิทัลเบาตัวขึ้นเยอะ เพราะที่ผ่านมาตกอยู่ในสถานการณ์กลืนเลือดกันแทบทั้งนั้น
ใครที่ไม่อยากทำต่อ หรือมีช่องเกินความจำเป็นก็จะได้ปลดเปลื้องภาระไปซะที…
จะว่าไปแล้ว BEC น่าจะได้รับประโยชน์มากสุด เพราะถือครองใบอนุญาตฯถึง 3 ช่อง ได้แก่ ช่อง 33HD ช่อง 13Family และช่อง 28SD
ยุทธศาสตร์ของ BEC ในตอนนั้น ต้องการตอบโจทย์คนดูให้ครอบคลุมทุกกลุ่ม
แต่…ถึงวันนี้ดูเหมือน BEC จะเดินเกมผิดพลาด เนื่องจากช่อง 33HD เป็นเพียงช่องเดียวที่สร้างรายได้หลัก
ส่วนช่อง 13Family และช่อง 28SD ยังไม่สามารถทำเงินได้อย่างที่คาดหวัง
แม้ที่ผ่านมา BEC ใช้กลยุทธ์นำละครเก่ามารีรันในช่อง 13Family และช่อง 28SD เพื่อลดต้นทุนการผลิต
แต่…ก็ยังไม่ครอบคลุมต้นทุนค่าไลเซนส์และค่ามักซ์ของทั้ง 3 ช่องที่ค่อนข้างสูง
ฉุดให้รายได้และกำไรลดลงต่อเนื่อง…
แถมต้องเผชิญภาวะโฆษณาหดรายได้หาย อันเป็นผลมาจากคู่แข่งทีวีดิจิทัล ที่เข้ามาแย่งชิงเม็ดเงินโฆษณา
บวกกับพฤติกรรมของคนยุคใหม่ดูทีวีน้อยลง แต่…หันไปเสพสื่อโซเชียลฯมากขึ้น
ยิ่งซ้ำเติมสถานการณ์ให้เลวร้ายลงไปอีก
ส่งผลให้ปี 2561 BEC พลิกมาขาดทุน 330 ล้านบาท จากรายได้ 10,504 ล้านบาท อัตรากำไรสุทธิ -3.14%
โดยรายได้จากการขายเวลาโฆษณาอยู่ที่ 8,878.8 ล้านบาท ลดลง 10.2% จากปีก่อนที่ 9,890.2 ล้านบาท ส่วนรายได้จากการจัดคอนเสิร์ตและแสดงโชว์อยู่ที่ 368.5 ล้านบาท ลดลง 85.7 ล้านบาท หรือ 18.9% จากปีก่อนที่ 454.2 ล้านบาท
ดังนั้นหาก BEC ตัดสินใจคืนไลเซนส์ (ช่อง 13Family และช่อง 28SD) ก็คงเบาตัวขึ้นเยอะ…ไม่ต้องมีตัวฉุดรายได้และกำไรอีกต่อไป
เรียกว่า ต้องยอมตัดขาเพื่อรักษาชีวิตเอาไว้ !!
ซึ่งไม่แน่อาจทำให้ BEC กลับมายิ่งใหญ่เหมือนในอดีต ครองแชมป์เรตติ้งช่องอันดับ 1 ได้อีกครั้ง !! หลังจากพลาดท่าให้กับช่อง 7 HD มานาน
แต่…หาก BEC ยังยึดติดกับอัตตา (ตัวตน) …เข้าตำราที่ว่าขาดทุนไม่ว่า เสียหน้าไม่ได้ ผู้ถือหุ้นคงต้องก้มหน้ารับชะตากรรมกันต่อไป
งานนี้แม้กระแสแม่ย้อย หรือซ้อเรณู จากชุมแสง (ละครกรงกรรม) จะช่วยหนุนเรตติ้งให้ช่อง 33HD สูงขึ้นแค่ไหน ก็คงไม่สามารถกอบกู้วิกฤติ BEC ได้
วันที่ 10 พ.ค.นี้คงได้รู้กันว่า BEC จะเลือกทางไหน ??
…อิ อิ อิ…